เวียดนามอ่วม!ประกาศลดค่าเงินดอง 3.4%
เวียดนามลดค่าเงินดองรอบ2ใน3 เดือน อีก3.4%ฉุดค่าเงินดิ่งหนักหวังหนุนส่งออก
11 ก.พ. 2553

เวียดนามลดค่าเงินดองรอบ2ใน3 เดือน อีก3.4%ฉุดค่าเงินดิ่งหนักหวังหนุนส่งออก
ธนาคารกลางเวียดนามประกาศลดค่าเงินดอง 3.4% สู่ระดับ 18,544 ดอง/ดอลลาร์ในวันนี้ โดยธนาคารกลางอนุญาตให้เงินดองเคลื่อนไหวบวกลบไม่เกิน 3% ส่งผลให้ค่าเงินดองร่วงลงทันที 1.4% แตะระดับต่ำสุดเป็นประวัติการณ์ที่ 18,725 ดอง/ดอลลาร์ในช่วงเช้านี้
แถลงการณ์ของธนาคารกลางเวียดนามระบุว่า การประกาศลดค่าเงินดองในวันนี้นับเป็นครั้งที่สอง นับตั้งแต่เดือนพ.ย.ปี 2552 โดยธนาคารกลางเวียดนามมีเพื่อเป้าหมายที่จะลดยอดขาดดุลการค้าที่เป็นปัจจัยคุกคามการฟื้นตัวของเศรษฐกิจ ทั้งนี้ เงินดองที่มีมูลค่าลดลงจะช่วยให้กลุ่มผู้ส่งออกของเวียดนามมีกำไรมากขึ้นในตลาดต่างประเทศ นอกจากนี้ ธนาคารกลางเวียดนามยังมีเป้าหมายที่จะปรับสมดุลดีมานด์และซัพพลายในตลาดปริวรรตเงินตรา และหนุนเศรษฐกิจให้มีเสถียรภาพมากขึ้น
เมื่อวันที่ 25 พ.ย.ปี 2552 ธนาคารกลางเวียดนามได้ปรับขึ้นอัตราดอกเบี้ยนโยบาย 1% เป็น 8% จากเดิมที่ระดับ 7% ซึ่งนับเป็นการขึ้นดอกเบี้ยครั้งแรกในรอบ 11 เดือน โดยมีเป้าหมายที่จะยับยั้งเงินเฟ้อ พร้อมกับประกาศลดช่วงการซื้อขายเงินดองลงสู่ระดับ 3% จากเดิมที่ระดับ 5%
ทั้งนี้ เวียดนามเผชิญกับยอดขาดดุลการค้าทุกๆเดือนนับตั้งแต่ช่วงไตรมาสแรกของปี 2552 โดยล่าสุดเดือนม.ค.ที่ผ่านมา เวียดนามมียอดขาดดุลการค้าสูงถึง 1.3 พันล้านดอลลาร์สหรัฐ